Lys og varme til Bergen

(Kristiansand 08.07.2015) **Bergen Kommune har valgt LOS Energy som ny strømleverandør. Avtalen har en årlig verdi på nærmere 80 millioner kroner og løper over to år med mulighet for ytterligere to års forlengelse.**

Avtalen har oppstart 1. september. Storkommunen Bergen forbruker årlig 280 gigawattimer (GWh) fordelt på ca. 2 000 målepunkter. Størrelsen tilsvarer over 300 000 ganger t/r Nordkapp – Lindesnes i en Tesla, eller strømforbruket til ca.17 000 husholdninger med et snittforbruk på 16 000 kWh årlig.

**Pris avgjørende**
I kontrakten ligger en spotprisavtale med leveranser innen rapportering, avregning, opprinnelsesgarantier og fakturering.

– Anskaffelsen er gjort i henhold til Lov om offentlige anskaffelser. Det var gode tilbydere med i prosessen, og de ble vurdert på en rekke krav. Selve konkurransen ble avgjort på laveste pris, sier Uwe Matthäus, spesialrådgiver i Bergen kommune.

**Styrkes i Hordaland**

– Vi er selvsagt svært godt fornøyd med at Bergen kommune velger oss. I tillegg til å forsterke vår posisjon som Norges største leverandør av strøm i bedriftsmarkedet, betyr det mye for oss å styrke posisjonen ytterligere i Hordaland hvor vi allerede har store kunder, sier Harald Steinsholt, salgsdirektør i LOS Energy.

**Mange kommuner**

LOS er den største strømleverandøren til det offentlige med over 50 kommuner på oppdragslisten. Samlet leveranse fra selskapet er på nærmere 1 TWh som har en markedsverdi på rundt fire hundre millioner kroner. Høsten 2015 etablerer selskapet eget kontor i Sverige.

**For ytterligere informasjon, kontakt:**

Thorbjørn Laundal, markeds- og kommunikasjonsdirektør i LOS, mob. 917 48 926
Harald Steinsholt, salgsdirektør i LOS Energy, mob. 908 76 865

**Fakta om LOS Energy:**

* LOS Energy jobber i alle nordiske land. Med rundt 60.000 strømleveranser er LOS Energy største leverandør i det norske bedriftsmarkedet.
* LOS Energy selger årlig ca. 8 TWh strøm til bedrifter og offentlig sektor, (årsforbruk til ca. 500.000 husstander).
* Siden 2007 har LOS Energy hatt en Nordisk portefølje i vekst. Kjernevirksomheten vår er å selge, forvalte og identifisere energiløsninger tilpasset kundens behov.
* LOS Energy er en enhet under LOS AS som utelukkende jobber med forretningsområdet.
* LOS AS er et heleid datterselskap av Agder Energi AS.
* Hovedkontoret ligger i Kristiansand med regionskontorer i Arendal og Lysaker utenfor Oslo.